Mehmet Yıldız
Mehmet Yıldız, 1981-ci ilin 14 sentyabrında anadan olub. Futbolçu kimi karyerasına "Tigemspor" klubunda başlayıb. Çox keçmədən gənc hücumçu nisbətən güclü klubların maraq dairəsinə düşür və 2000-ci ildə Mehmet "Sivasspor"a keçir. Onun komandaya gəldiyi vaxt "Sivasspor" aşağı dəstədə superliqaya çıxmaq üçün mübarizə aparırdı. Elə həmin il, yəni 2000-2001-ci il mövsümündə "Sivasspor" aşağı dəstənin çempionu olur və superliqaya vəsiqə əldə edir. Amma Mehmet yeni klubunda təsadüfi hallarda meydana çıxır, özünü göstərmək şansı əldə edə bilmirdi. Ona görə də gənc futbolçu klubunu dəyişməli olur. Mehmet 3-cü liqada mübarizə aparan "Samsun Çarşanbaspor"a keçir. 21 yaşlı futbolçu peşəkar karyerasında ilk qolunu da Samsunda vurur. Yıldız "Divriğispor"a qarşı oyunun 7-ci dəqiqəsində hesabı açır. Növbəti mövsümdə Mehmet Yıldız "Sivasspor"a qayıdır və həmin il "İzmirspor"un qapısından bir oyunda 8 top keçirir. Hücumçunun uğurlu oyununa baxmayaraq, həmin mövsüm "Sivasspor" superliqaya qayıda bilmir. Amma Mehmet yavaş-yavaş forma yığmağa başlayırdı. Getdikcə özünü göstərməyə başlayan gənc forvard 2003-2004-cü il mövsümünü "Antalyaspor" da keçirməli oldu. Burada 4 qol vuramağı bacaran futbolçu növbət il "Telekomspor"a icarəyə verildi. Burada isə gələcəyin ulduzu ilk dövrədə 8 qol vurdu. Mehmetin uğurlu oyununu görən "Sivasspor"un rəhbərliyi və texniki korpusu ikinci dövrədə onu komandaya qaytardı. Superliqaya çıxmağı hədəfləyən kollektivə qayıdan hücumçu doğma klubunda 5 qol vuraraq, "Sivasspor"un yenidən superliqaya qayıtmasında pay sahibi olur. Burada isə onun komanda yoldaşları Hayreddin, Hakkı, Can, Muhammed Ali kimi təcrübəli futbolçular olur. Amma o vaxt "Sivasspor"un baş məşqçisi olan Verner Lorant hücumçuya çox şans vermir. Superliqada cəmi iki qol vuran Mehmet ikinci dövrəni icarə əsasında "İstanbulspopr"da keçirir. Forvard burda əsl gücünü nümayiş etdirdi. Mehmet yarım mövsümə 13 qol vuraraq, "İstanbulspor"a uğur qazandırdı. Qol vurmaq bacarığının yüklsəkliyi onu yenidən "Sivasspor"a qaytardı. Keçən mövsüm "Beşiktaş"ın qapısından başla keçirdiyi qol Yıldızı ulduza çevirdi. Mövsümü 9 qolla başa vuran futbolçu növbəti ili gözləməli oldu. Mehmet Yıldızı Türkiyə futboluna qazandıran "Sivasspor"un gənc çalışdırıcısı Bülənt Uyqun oldu. Onun etimadını qazanan 26 yaşlı futbolçu bacarığını nümayiş etdirə bildi. Hücumçunun yığma karyerasına gəlincə, Mehmet cəmi bir dəfə Türkiyə millisinin formasını geyinib. Norveçlə səfər matçının son 10 dəqiqəsində meydanda olan futbolçu Bosniyaya qarşı oyunda yığmaya dəvət alsa da, meydana çıxmadı. Mehmet Yıldız Türkiyə futbolunda gec üzə çıxan futbolçulardan biridir. İlhan Mansız, Tümər Mətin, Yusuf Şimşək kimi, o da indi-indi ön plana çıxıb. Superliqada Anadolu klublarını baş qaldırmağa imkan vermirlər. Buna baxmayaraq, onlar tez-tez də olmasa, varlıqlarını nümayiş etdirə bilirlər. Necə ki, Enderli, Fethili "Əskişəhərspor", Tanjulu "Samsunspor", Saffetli, Ərgünlü "Kocaelispor" vardı, bu gün də mübarizəni "Sivasspor" davam etdirir. Vaxt gələcək, Mehmet Yıldızlı "Sivasspor" deyəcəklər.